Η Ελευσίνα, η Καλαμάτα και η Ρόδος, είναι οι τρεις ελληνικές πόλεις που προκρίθηκαν να διεκδικήσουν τον τίτλο της Πολιτιστικής Πρωτεύουσας της Ευρώπης 2021.

Το ανακοίνωσε χθες ο πρόεδρος της δωδεκαμελούς Επιτροπής εμπειρογνωμόνων για την Ευρωπαϊκή Πολιτιστική Πρωτεύουσα, Στιβ Γκριν, σε συνέντευξη Τύπου στο υπουργείο Πολιτισμού, παρουσία του υπουργού Πολιτισμού Αριστείδη Μπαλτά, της γενικής γραμματέως Μαρίας Ανδρεαδάκη–Βλαζάκη και του εκπροσώπου της Ευρωπαϊκής Επιτροπής, υπεύθυνου για τις πολιτιστικές πρωτεύουσες Σιλβέν Πασκουά.

Οι τρεις πόλεις επελέγησαν από τη βραχεία λίστα των δεκατεσσάρων υποψηφίων ελληνικών πόλεων. Η τελική φάση αξιολόγησης θα πραγματοποιηθεί τέλη Οκτωβρίου – αρχές Νοεμβρίου 2016, απ’ όπου θα αναδειχθεί μία από τις τρεις πόλεις ως υποψήφια για Πολιτιστική Πρωτεύουσα 2021.

Τα κριτήρια επιλογής της πολιτιστικής πρωτεύουσας «βλέπουν προς το μέλλον. Θέλουμε η Ευρωπαϊκή Πολιτιστική Πρωτεύουσα να επικεντρωθεί στο μέλλον της Ευρώπης» είπε ο κ. Γκριν.

Το υπουργείο Πολιτισμού «προσπάθησε να είναι εντελώς ουδέτερο στην διαδικασία και κάθε πόλη να μπει στη διαδικασία» τόνισε ο υπουργός Πολιτισμού και υπογράμμισε τη σημασία του γεγονότος ότι κάθε φάκελος από τις 14 υποψήφιες πόλεις «στηρίχτηκε στους κατοίκους, κινητοποίησε δυνάμεις πρόθυμες να ενεργοποιηθούν σε μια διαδικασία υψηλής άμιλλας. Και οι τρεις πόλεις που προκρίθηκαν θα έχουν την αμέριστη ηθική συμπαράσταση μας αφού δεν μπορούμε να στηρίξουμε οικονομικά».

Με αφορμή τον σημαντικό αυτό θεσμό, ο κ. Μπαλτάς συνέδεσε τις αξίες του πολιτισμού με την ιδέα της φιλοξενίας, η οποία, όπως είπε, αποτελεί παλιά αρχή της Ευρώπης.

«Η πολιτιστική πρωτεύουσα της Ευρώπης πρέπει να είναι και πολιτιστική πρωτεύουσα φιλοξενίας όλης της Ευρώπης», τόνισε και συνέχισε: «Βλέπετε τι γίνεται: Οι πρόσφυγες πηγαινοέρχονται στα σύνορα. Κάποιες χώρες αρνούνται να καταλάβουν ότι η φιλοξενία είναι παλιά αρχή της Ευρώπης. Οι πρόσφυγες που φιλοξενούνται στην χώρα μας φέρουν εκτός από τη δυστυχία και την ταλαιπωρία τους, τον δικό τους πολιτισμό, ο οποίος πρέπει να μπολιαστεί με τον δικό μας».

ΕUROKINISSI / ΧΡΗΣΤΟΣ ΜΠΟΝΗΣ

Τέλος, ο Σιλβέν Πασκουά τόνισε ότι ο διαγωνισμός ήταν «απόλυτα δίκαιος και διαφανής» για όλες τις υποψήφιες πόλεις.